Aɛmer daɣen akken ciṭ mbaɛd baba-s i t-wwin, armi yexsi ṭṭrad i d-yuɣal. Deg wexxam n Uwejhan ladɣa i d-yeqqimen di lgirra-nni ḥala tilawin ggunint aqcicnni wis sin: Yidir imi yas-semmḥen si sserbis-nni acku di tallit-nni tuɣ yuḍen yiweḍ ɣer tizi n lmut. At wexxam ttraǧun kan melmi asen-d-yaweḍ ujeɛbub n lkaɣeḍ akken d-yewweḍ i kra n yemɣaren n taddart: d nnican ɣef mmi-tsen yemmuten di Ṭelyan, di Biljik neɣ di Lalman neɣ ahat di Fṛansa s yiman-is.